कंपनी का दावा- सिंगल चार्ज में 212 किलोमीटर चलेगी ई-स्कूटर, शुरुआती कीमत ₹1.45 लाख
Simple One electric scooter launched with 212 km range, Price starts at Rs 1.45 lakh, सिंपल वन इलेक्ट्रिक स्कूटर लॉन्च, सिंगल चार्ज में 212 किलोमीटर चलेगी ई-स्कूटर, शुरूआती कीमत ₹1.45 लाख
बेंगलुरु की इलेक्ट्रिक व्हीकल बनाने वाली स्टार्टअप कंपनी सिंपल एनर्जी ने इंडियन मार्केट में इलेक्ट्रिक स्कूटर सिंपल वन लॉन्च कर दिया है। कंपनी ने दावा किया है कि स्कूटर एक बार फुल चार्ज करने पर 212 किलोमीटर की दूरी तय करेगी।
कंपनी ने इस स्कूटर को डेढ़ साल पहले 15 अगस्त 2021 को अनवील किया था। लंबे इंतजार के बाद अब कंपनी ने इलेक्ट्रिक स्कूटर सिंपल वन को 6 कलर (ब्रेजेन ब्लैक,नम्मा रेड,एज्योर ब्लू,ग्रेस व्हाइट,ब्रेजेन एक्स,लाइट एक्स) ऑप्शन के साथ 1.45 लाख (एक्स-शोरूम, बेंगलुरु) की शुरुआती कीमत में पेश किया है।
कंपनी ने बताया है कि स्कूटर को अनवील करने के बाद से अब तक 1 लाख से अधिक बुकिंग मिल चुकी है, जिसे कंपनी 6 जून से डिलीवर करना शुरू करेगी।
सिंपल वन: बैटरी और रेंज
सिंपल वन स्कूटर में 5 kWh कैपेसिटी वाली लिथियम आयन डुअल-बैटरी पैक दिया गया है, जिसमें एक बैटरी फिक्स्ड और एक रिमूवेबल है। इस बैटरी पैक को 750 वॉट के होम चार्जर से 5 घंटे और 54 मिनट में 0-80% तक चार्ज किया जा सकता है।
कंपनी का दावा है कि ये इलेक्ट्रिक स्कूटर सिंगल चार्ज पर 212 किलोमीटर की रेंज देती है। इसका मोटर 8.5kW की पावर और 72Nm का पीक टार्क जनरेट करता है। इसके साथ ही, ये स्कूटर केवल 2.77 सेकंड में 0-40 Kmph की स्पीड हासिल कर सकती है।
सिंपल वन: फीचर्स
स्कूटर में 7 इंच का TFT डिस्प्ले दिया गया है, जिसे ब्लूटूथ के जरिए फोन से कनेक्ट किया जा सकता है। डिस्प्ले में नेविगेशन के साथ म्यूजिक कंट्रोल किया जा सकता है। इसमें चार अलग-अलग राइडिंग मोड (इको,राइड, डैश और सोनिक) मिलते हैं।
ग्राफिक्स- विपुल शर्मा